आध्यात्मिक मार्गदर्शन, चिकित्सा और कानूनी सेवाओं से सम्बन्धित पेशे का एक सामान्य लक्षण है जो तीनों पेशों से सम्बन्धित विद्वानों में पाया जाता है। अपने ज्ञान और विद्वता के बल पर सामान्य जनता के दुःखों, कष्टों और विवादों में उचित मार्गदर्शन देना। इन विद्वानों के पास पहुँचने वाली जनता भी ऐसे विश्वास के साथ जाती है की उन्हें एक विशेष ज्ञान के आधार पर उचित मार्गर्दशन और सहायता प्राप्त होगी। सारे विश्व में यह तीनों पेशे सबसे प्राचीन कहे जा सकते हैं। इन तीनों पेशों ने जब तक अपने स्वार्थ को अधिक महत्त्व न देते हुए केवल जनता के विश्वास को बनाये रखते हुए मार्गदर्शन दिया तब तक जनता ने भी भगवान के बाद इन तीनों प्रकार के विद्वानों को धरती का भगवान ही मानकर सम्मान प्रदान किया।